Zuma gaan huise vir wit armes gee op MandeladagPresident Jacob Zuma gaan 18 Julie, Nelson Mandela se 95ste verjaarsdag en Mandeladag, vier deur huise te oorhandig aan die gemeenskap van Danville, wes van Pretoria. Die Danville-projek is ŉ ‘vlagskip-projek’ om weg te doen met die Bethlehem-plakkerskamp waar arm wit mense woon, volgens Mac Maharaj, Zuma se woordvoerder. Maharaj sê die president het die wit plakkerskamp reeds twee keer besoek, in 2008 en 2010. Inwoners het onder meer gekla oor die beskikbaarheid van toelaes, die behoefte aan grond om huise te bou en toegang tot basiese dienste soos gesondheid, vervoer en die verskaffing van elektrisiteit. Maharaj sê die staat se maatskaplike sekerheidsagentskap (Sassa) besoek die area gereeld en dat daar reeds ŉ mobiele kliniek verskaf is sowel as straatligte opgerig is. Mandela-dag is op 18 Julie 2009 gestig en word sedertdien wêreldwyd gevier. Die Verenigde Nasies het dié dag tot ŉ internasionale dag verklaar. Mense word op dié dag aangemoedig om 67 minute van hul tyd op te offer om vrywillige werk te doen en aan die gemeenskap terug te gee.